VN gevra om SA te besoek oor vreemdelinghaat en haatspraakDirk Hermann en Johan Kruger van Solidariteit by die Verenigde Nasies in Genève (11 Mei 2017) Foto: Solidariteit Solidariteit het vandag deur middel van ŉ spesiale prosedure van die Verenigde Nasies se Menseregtekommissie versoek dat ŉ span onafhanklike kundiges Solidariteit se klag oor die gevaar van handhawing van dubbele standaarde ten opsigte van rassisme ondersoek. In die klag wat by die internasionale Menseregtekommissie ingedien is, vra Solidariteit ook dat die spesiale rapporteur oor eietydse rassisme en vreemdelingehaat, Mutuma Ruteere van Kenia, Suid-Afrika besoek om Solidariteit se bewerings te ondersoek. Solidariteit verwys spesifiek na uitsprake deur politici soos Jacob Zuma, Julius Malema en die premier van Noordwes, Supra Mahumapelo, met die strekking dat wit mense vreemdelinge in die land is en dat alle probleme begin het toe Jan van Riebeeck in Suid-Afrika aangekom het. “Hierdie soort uitsprake van Suid-Afrikaners is die taal wat van wit mense vreemdelinge maak en wat kan lei tot vreemdelinghaat van Suid-Afrika se eie burgers. As Julius Malema se haatspraak hierby gevoeg word, skep dit ŉ plofbare situasie,” het dr. Dirk Hermann, bestuurshoof van Solidariteit, gesê. Solidariteit se versoek volg ná ŉ vergadering met verteenwoordigers van die Verenigde Nasies se Hoë Kommissaris vir Menseregte wat hulle toespits op spesiale prosedures. Die versoek vorm deel van ŉ volledige klag wat Solidariteit by die Verenigde Nasies se menseregtewaghond ingedien het. Die klag fokus op die dubbele standaarde wat deesdae ten opsigte van ras in Suid-Afrika geld. Solidariteit se klag, wat die vorm van ŉ massaklag aanneem, fokus veral op uitsprake en/of optrede van mense wat oor vertikale invloed beskik; dit wil sê mense met gesag. “Suid-Afrika is baie verdraagsaam teenoor rasse-uitsprake wat deur Suid-Afrikaners in gesagsposisies gemaak word, maar is totaal onverdraagsaam teenoor die rasse-uitsprake wat gewone wit Suid-Afrikaners, wat oor geen gesag beskik nie, maak,” het Hermann gesê. In sy ontleding oor die verskynsel wys Solidariteit onder meer daarop dat die eiendomsagent Penny Sparrow se uitsprake oor swart Suid-Afrikaners 4 501 mediatrefslae gehad het, terwyl Julius Malema se uitsprake dat wit Suid-Afrikaners nie nou geslag moet word nie en dat hul vrede versteur moet word, slegs 163 trefslae gehad het. Solidariteit toon in sy klag ook aan hoe die Suid-Afrikaanse Menseregtekommissie (MRK) aandadig is aan selektiewe rassisme wanneer dit voorvalle van rassisme moet hanteer. So byvoorbeeld het die SAMRK nog geen hoëprofiel- swart Suid-Afrikaner, soos Julius Malema, Jacob Zuma, Lulu Xingwane of enige ander ondersoek nie, maar gewone wit Suid-Afrikaners soos Penny Sparrow, Chris Hart en Justin van Vuuren is almal uit eie inisiatief deur die MRK ondersoek.